CELEX: 32008D0902
Language: bg
Date: 2008-11-07 00:00:00
Title: 2008/902/ЕО: Решение на Комисията от 7 ноември 2008 година относно невключването на напропамид в приложение I към Директива 91/414/ЕИО на Съвета и отнемането на разрешенията за продукти за растителна защита, съдържащи това вещество (нотифицирано под номер C(2008) 6281) ((Текст от значение за ЕИП))

4.12.2008   
            
            
               BG
            
            
               Официален вестник на Европейския съюз
            
            
               L 326/35
            
         
      РЕШЕНИЕ НА КОМИСИЯТА
   
   от 7 ноември 2008 година
   относно невключването на напропамид в приложение I към Директива 91/414/ЕИО на Съвета и отнемането на разрешенията за продукти за растителна защита, съдържащи това вещество
   (нотифицирано под номер C(2008) 6281)
   (текст от значение за ЕИП)
   (2008/902/ЕО)
   КОМИСИЯТА НА ЕВРОПЕЙСКИТЕ ОБЩНОСТИ,
   като взе предвид Договора за създаване на Европейската общност,
   като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (1), и по-специално член 8, параграф 2, четвърта алинея от нея,
   като има предвид, че:
   
               (1)
            
            
               В член 8, параграф 2 от Директива 91/414/ЕИО се предвижда, че държава-членка може, през период от 12 години от датата на нотифициране на посочената директива, да разреши пускането на пазара на продукти за растителна защита, съдържащи активни вещества, които не са посочени в приложение I към посочената директива, които вече се намират на пазара две години след датата на нотифициране, докато тези вещества постепенно се проучват в рамките на работна програма.
            
         
               (2)
            
            
               С Регламенти (ЕО) № 451/2000 (2) и (ЕО) № 1490/2002 на Комисията (3) се определят подробните правила за изпълнението на третия етап от работната програма, посочена в член 8, параграф 2 от Директива 91/414/ЕИО, и се установява списък с активни вещества, които трябва да бъдат оценени с оглед на евентуалното им включване в приложение I към Директива 91/414/ЕИО. В този списък се включва напропамид.
            
         
               (3)
            
            
               Въздействието на напропамид върху човешкото здраве и околната среда е оценено в съответствие с разпоредбите на Регламенти (ЕО) № 451/2000 и (ЕО) № 1490/2002 за редица употреби, предложени от нотификатора. Освен това в тези регламенти се определят държави-членки докладчици, които трябва да представят съответните доклади за оценка и препоръки на Европейския орган за безопасност на храните (ЕОБХ) в съответствие с член 10, параграф 1 от Регламент (ЕО) № 1490/2002. За напропамид държавата-членка докладчик беше Дания и цялата необходима информация беше внесена на 6 септември 2005 г.
            
         
               (4)
            
            
               Докладът за оценка беше предмет на партньорска проверка от страна на държавите-членки и ЕОБХ в рамките на работната група за оценяване и беше представен на Комисията на 26 март 2008 г. под формата на заключение на ЕОБХ относно партньорската проверка за оценка на риска от употребата на пестициди, съдържащи активното вещество напропамид (4). Този доклад е разгледан от държавите-членки и от Комисията в рамките на Постоянния комитет по хранителната верига и здравето на животните и завършен на 11 юли 2008 г., под формата на доклад на Комисията за направеното проучване върху напропамида.
            
         
               (5)
            
            
               По време на оценяването на активното вещество бяха установени няколко факта, пораждащи загриженост. По-конкретно, въз основа на наличните данни не беше възможно да се направи надеждна оценка на риска за изтичането на метаболита NOPA в подпочвените води. Освен това наличните данни не доказаха, че рисковете за водните организми и рибоядните птици и бозайници са в допустими граници. Следователно въз основа на наличната информация не бе възможно да се направи заключение, че напропамидът отговаря на критериите за включване в приложение I към Директива 91/414/ЕИО.
            
         
               (6)
            
            
               Комисията прикани нотификатора да внесе своите коментари относно резултатите от партньорската проверка и относно намерението си да продължи да предлага веществото за одобрение или не. Нотификаторът представи своите коментари, които бяха внимателно разгледани. Въпреки изложените доводи от страна на нотификатора обаче установените факти, пораждащи загриженост, не можаха да бъдат отстранени и оценките, направени въз основа на внесената и оценена по време на срещите на експертите на ЕОБХ информация, не показаха, че може да се очаква, че при предложените условия на употреба, продуктите за растителна защита, съдържащи напропамид, като цяло отговарят на изискванията, изложени в член 5, параграф 1, букви a) и б) от Директива 91/414/ЕИО.
            
         
               (7)
            
            
               Поради това веществото напропамид следва да не бъде включено в приложение I към Директива 91/414/ЕИО.
            
         
               (8)
            
            
               Следва да бъдат взети мерки, за да се гарантира, че предоставените разрешения за продукти за растителна защита, съдържащи напропамид, ще бъдат отнети в рамките на определен срок и няма да бъдат подновявани, както и че няма бъдат издавани нови разрешения за такива продукти.
            
         
               (9)
            
            
               Всеки гратисен период, предоставен от държава-членка за унищожаването, складирането, пускането на пазара и употребата на наличните складови запаси от продукти за растителна защита, съдържащи напропамид, следва да бъде ограничен до дванадесет месеца, за да се разреши употребата на наличните складови запаси за един допълнителен вегетативен период, което гарантира, че продуктите за растителна защита, съдържащи напропамид, остават на разположение на земеделските производители за 18 месеца след приемането на настоящото решение.
            
         
               (10)
            
            
               Настоящото решение не засяга правото на подаване на заявление за напромамид в съответствие с разпоредбите на член 6, параграф 2 от Директива 91/414/ЕИО, подробните правила за прилагането на която са установени с Регламент (ЕО) № 33/2008 на Комисията (5), с оглед на евентуалното включване на веществото в приложение I към нея.
            
         
               (11)
            
            
               Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
            
         ПРИЕ НАСТОЯЩОТО РЕШЕНИЕ:
   Член 1
   Напропамид не се включва като активно вещество в приложение I към Директива 91/414/ЕИО.
   Член 2
   Държавите-членки гарантират, че:
   
               а)
            
            
               всички разрешения за продукти за растителна защита, съдържащи напропамид, се отнемат най-късно до 7 май 2009 г.;
            
         
               б)
            
            
               не се издават, нито се подновяват разрешения за продукти за растителна защита, съдържащи напропамид, считано от датата на публикуване на настоящото решение.
            
         Член 3
   Всеки гратисен период, предоставен от държавите-членки в съответствие с разпоредбите на член 4, параграф 6 от Директива 91/414/ЕИО, е възможно най-кратък и изтича най-късно на 7 май 2010 г.
   Член 4
   Адресати на настоящото решение са държавите-членки.
   
      Съставено в Брюксел на 7 ноември 2008 година.
      
         
            За Комисията
         
         Androulla VASSILIOU
         
         
            Член на Комисията
         
      
   
   
      (1)  ОВ L 230, 19.8.1991 г., стр. 1.
   
      (2)  ОВ L 55, 29.2.2000 г., стр. 25.
   
      (3)  ОВ L 224, 21.8.2002 г., стр. 23.
   
      (4)  Научен доклад на ЕОБХ (2008) 140, 1—72: Заключение относно партньорската проверка за оценка на риска от употребата на пестициди, съдържащи активното вещество напропамид, финализирано на 26 март 2008 г.
   
      (5)  ОВ L 15, 18.1.2008 г., стр. 5.